Àvids Lectors, Grans Escriptores i Biblioteques Municipals, un trio perfecte a Burjassot
2025-07-24

La vesprada d’ahir va ser una d’aqueixes que s’ha tirat molt de menys quan, pandèmies mitjançant, no s’ha pogut celebrar. Per sort, la normalitat, aquesta que inclou veure’s les cares i mirar-se als ulls, torna a regnar a les Biblioteques Municipals de Burjassot i mostra d’això ha sigut la celebració, per partida doble, del Dia de les Escriptores i del Dia de les Biblioteques.

Així, la zona de lectura de la Biblioteca d’Adults ha sigut l’escenari per al ja tradicional lliurament de diplomes i el reconeixement a “Els més lectors de Burjassot”, és a dir a les persones que més llibres han llegit prestats de les Biblioteques Municipals, tant de la Biblioteca d’Adults com de la Biblioteca Infantil. En 2021, els més lectors han sigut tots dos homes: Antonio Cañadas Soler, amb 54 préstecs a la Biblioteca d’Adults i Joel Zanón Torres, de només 5 anys, amb 30 préstecs a la Biblioteca Infantil. L’alcalde de Burjassot, Rafa García i el regidor de Cultura, Javier Naharros, els van fer lliurament del diploma i d’un lot de llibres perquè tots dos continuen gaudint de la seua passió per la lectura.

I com que aquesta setmana el món de la cultura també celebra el Dia de les Escriptores, la Biblioteca d’Adults també es va convertir ahir en un altaveu per als textos de grans escriptores del nostre panorama literari contemporani. Va ser gràcies a les veus, també de dones, pertanyents a l’associació Paraules i Dones i del Club de Lectura, que van llegir breus extractes d’obres com “En la distancia”, de Josefina Aldecoa; “La carne”, de Rosa Montero; “Carta”, de Carmen Laforet i Elena Fortuny; “A las bibliotecas rurales”, de María Moliner; “Fortuna”, d’Ida Vitale i els poemes “La infància”, “La vellea” i “Inèdit”, de Susana Rafart.